งัดมาตรการแรงฟันยี่ปั๊วสลาก
ประธานบอร์ดสลากขู่ยี่ปั๊ว เพิ่มยาแรงคุมราคาหวย หลังพบขายเกินต้นทุนที่กำหนด
10 มิ.ย. 2558

ประธานบอร์ดสลากขู่ยี่ปั๊ว เพิ่มยาแรงคุมราคาหวย หลังพบขายเกินต้นทุนที่กำหนด
พล.ต.อภิรัชต์ คงสมพงษ์ รองแม่ทัพภาคที่ 1 ในฐานะประธานคณะกรรมการสลากกินแบ่งรัฐบาล เปิดเผยว่า ยังไม่พอใจเรื่องที่ยี่ปั๊วยังขายส่งสลากให้ผู้ค้ารายย่อยเกินจากราคาที่กำหนด ทำให้ผู้ค้าสลากรายย่อยต้องรับสลากที่ราคามีส่วนลด 12% หรือคิดเป็นราคาทุนที่ 70.40 บาท/คู่ แต่ปรากฏว่าขณะนี้ผู้ค้ารายย่อยรับสลากมาขายที่ 71-73 บาท/คู่ ดังนั้นจึงต้องเดินหน้าจัดระเบียบต่อ
ทั้งนี้ ได้เตรียมนำมาตรการระยะ 2 คุมเข้มยี่ปั๊ว ซาปั๊ว ที่มีเครือข่ายผู้ค้ารายย่อย ให้ยี่ปั๊ว ซาปั๊ว ช่วยคุมลูกข่าย เพราะมีรายได้ 2% ที่สำนักงานสลากกินแบ่งรัฐบาลเพิ่มส่วนแบ่งให้ผู้ค้ารายใหญ่ ยี่ปั๊ว ซาปั๊ว อยู่แล้ว จึงไม่ควรกินส่วนต่างเพิ่มขึ้นอีก
“ไม่พอใจที่ราคาสลากยังขายส่งแพง 71-73 บาท/คู่ เราจะมีมาตรการเฟส 2 แบบบิ๊กบึ้มแน่นอน ตอนนี้ขออุบไว้ก่อน แต่จะออกมาคุมเข้มให้ยี่ปั๊ว ซาปั๊ว ช่วยคุมลูกข่าย และให้กินส่วนต่างแค่ 2% ก็น่าจะพอแล้ว” พล.ต.อภิรัชต์ กล่าว
สำหรับการประชุมคณะกรรมการสลากฯ วันที่ 15 มิ.ย.นี้ มีวาระพิจารณาเรื่องการต่ออายุสลาก 22 ล้านฉบับ โดยคาดว่าจะมีการปรับเงื่อนไขอายุสัญญาให้เหลือ 1 ปี 6 เดือน หรือ 3 เดือน สาเหตุที่ต้องการลดระยะเวลาสัญญาให้สั้น เพราะอยู่ระหว่างการทบทวนว่ารายใดขายเกินราคาจะตัดโควตาทิ้งทันที ซึ่งที่ผ่านมาชุดเฉพาะกิจตรวจพบผู้ค้าสลากเกินราคาแล้ว 2 ราย ที่ประชาชื่น และ จ.นครปฐม ส่วนเรื่องการต่อสัญญารอบเดือน มิ.ย. มีผู้ไม่มารับสลาก 7,000-8,000 เล่มนั้น ล่าสุดได้กระจายสลากไปยัง อ.วังสะพุง จ.เลย แล้ว คงเหลือสลากบางส่วนอีก 600 เล่ม ที่เตรียมขายให้รายย่อยโดยจัดสรรผ่านโครงการธงฟ้า
นายธนวรรธน์ พลวิชัย กรรมการสลากกินแบ่งรัฐบาล กล่าวว่า ในการประชุมคณะกรรมการสลากฯ วันที่ 15 มิ.ย.นี้ จะเชิญผู้แทนกรมสรรพากรและกระทรวงยุติธรรมมาแถลงความคืบหน้าการตรวจสอบการเสียภาษีของผู้ค้ารายใหญ่ที่ขายสลากเกินราคา และจะมีวาระพิจารณาเรื่องการออกรางวัล 3 ตัวหน้า จำนวน 2 รางวัล คาดว่าจะเริ่มได้ในงวดเดือน ก.ย.นี้ เพราะติดขั้นตอนการพิมพ์สลากที่ต้องใช้เวลาพิมพ์ใหม่ได้ประมาณวันละ 1-2 ล้านฉบับ เชื่อว่าการออกสลาก 3 ตัวหน้าจะแก้ปัญหาสลากเลขไม่สวยได้ในระดับหนึ่ง
ด้านเครือข่ายประชาชนปฏิรูปสลาก ร่วมกับเครือข่ายเยาวชนลดปัจจัยเสี่ยง เครือข่ายเด็กรุ่นใหม่ไม่พนัน ได้จัดกิจกรรมเพื่อรณรงค์รักษาสิทธิผู้ซื้อสลาก เพื่อไม่ให้ผู้ซื้อซื้อสลากที่ขายเกินราคา กิจกรรมจัดขึ้นบริเวณเกาะพญาไท อนุสาวรีย์ชัยสมรภูมิ กทม.